
A kannabidiol hatásai humán szőrtüsző külső gyökérhüvely keratinociták biológiai folyamataira

Korábbi vizsgálataink során igazoltuk, hogy egyes kannabinoid vegyületek (pl.
anandamid [AEA]) humán szőrtüsző (HF) tenyészetekben a kannabinoid receptor-
1 (CB1) aktiválásával gátolják a szőrszál növekedését, és a hajciklus során a
regressziós, katagén fázis kialakulását indukálják. Kimutattuk azt is, hogy a HF-k
képesek bizonyos endokannabinoidok (pl. AEA) termelésére, így feltételezhető,
hogy az endokannabinoid rendszer működése állandó „pro-katagén” tónust jelent a
HF-kben.
Jelen vizsgálatainkban a HF-kből származó, a HF biológiai folyamatai
szempontjából fontos szabályozó szereppel bíró külső gyökérhüvely keratinociták
(ORSK) tenyészetén folytattuk kísérleteinket, és megvizsgáltuk egy
fitokannabinoid, a (-)-kannabidiol (CBD) biológiai hatásait.
Megállapítottuk, hogy a CBD 5 µM-ig nem befolyásolta, nagy dózisban azonban
csökkentette az élősejt-számot (CyQUANT assay, DilC1(5)-SYTOX Green
jelölés). A továbbiakban 5 µM-ban alkalmazva a CBD-t, kvantitatív „real time”
PCR (RT-qPCR) segítségével kimutattuk, hogy (i) erőteljes gyulladásgátló hatással
bír; (ii) a keratinociták proliferációs/differenciációs egyensúlyát a proliferáció
irányába tolja; és (iii) a hajciklust reguláló növekedési faktorok egyensúlyában
„növekedési”, azaz anagén irányú változást okoz. Ez utóbbi hatások pontosan az
inverzét jelentik a CB1 aktiváció hatásainak, így hátterükben feltételezéseink
szerint a CBD által kifejtett (irodalmi adatok alapján is ismert) CB1 gátlás állhat,
míg a nagy dózisban tapasztalható sejtszám-csökkenés más kannabinoid receptorok
aktiválásával lehet összefüggésben. Ezen hipotézisünk alátámasztására kimutattuk,
hogy (i) az ORSK-k kifejezik a főként Ca2+-ra permeábilis TRPV2 és -4 ionotróp
kannabinoid receptorokat; (ii) megerősítettük, hogy expresszálják a CB1-et és
TRPV1-et (immuncitokémia, RT-qPCR); és (iii) igazoltuk, hogy a CBD a
korábban citotoxikusnak bizonyult koncentrációban valóban Ca2+ beáramlást okoz
a sejteken (Fluo4 AM Ca2+-imaging), ami ismerten katagén iniciátor hatású.
Összegezve, eredményeink hozzájárulhatnak a CBD-ban rejlő terápiás lehetőségek
feltárásához a kóros szőrnövekedés, valamint a HF mikrokörnyezetében fellépő
gyulladásos folyamatok kezelésében.



